SKRIFTLIG FORESPØRGSEL E-2428/99

af Piia-Noora Kauppi (PPE-DE) til Kommissionen

(16. december 1999)

Om: Fritagelse af heste til konkurrence- og fritidsbrug for veterinærbestemmelser

En hest klassificeres i EU som et produktionsdyr, som af hensyn til kødkvaliteten ikke må gives visse former for medicin. De seneste fødevareskandaler har imidlertid gjort myndighederne forsigtige, og veterinærbestemmelserne skal overholdes, selvom kødet fra dyret ikke ender som fødevarer til mennesker.

I Finland er en hest snarere et dyr, der anvendes til konkurrence og fritidsaktiviteter. Kun under halvdelen af hestene slagtes, og kun en brøkdel af disse heste anvendes i levnedsmiddelindustrien. Det er derfor meget vigtigt, at heste til konkurrence- og fritidsbrug fritages for veterinærbestemmelserne.

Kommissionen deler åbenbart min opfattelse, og den har udarbejdet et forslag herom til Rådet. Da sagen til trods for dette synes at trække i langdrag, bedes Kommissionen oplyse,

1. Hvad er Kommissionens tidsplan for at fremme, at der skelnes mellem heste til konkurrence- og fritidsbrug og heste, der er klassificeret som produktionsdyr?

2. Såfremt Kommissionens forslag i forbindelse med sagen trækker i langdrag, hvordan kan heste til konkurrence- og fritid på nuværende tidspunkt så medicineres, når der endnu ikke er fastsat maksimale grænseværdier (MRL-værdier)for de nødvendige lægemidler?

Svar afgivet på Kommissionens vegne af Erkki Liikanen

(28. januar 2000)

På grundlag af en positiv udtalelse (med kvalificeret flertal) på mødet i en fælles stående zooteknisk og veterinær komité den 8. december 1999 vedtog Kommissionen en beslutning om et identifikationsdokument (pas), der skal ledsage registrerede hovdyr til opdræt og som brugsdyr(1) på grundlag af Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(2) og Rådets direktiv 90/427/EØF af 26. juni 1990 om zootekniske og genealogiske betingelser for samhandelen inden for Fællesskabet med enhovede dyr(5).

I det for hovdyr til opdræt og som brugsdyr planlagte identifikationsdokument bruges en del af de oplysninger, som omfattes af det internationalt anerkendte pas for registrerede hovdyr, som beslutning 93/623/EØF(3) indeholder bestemmelser om. Et særligt afsnit, som skal tilføjes det identifikationsdokument, der skal ledsage registrerede hovdyr og hovdyr til opdræt og som brugsdyr, giver mulighed for at foretage en markering for hovdyr, som ikke er bestemt til slagtning til konsum, og dyr, som er bestemt til slagtning, på betingelse af, at behandling med medicin, som indeholder substanser, der ikke er omfattet af bilag I, II eller III i Rådets forordning (EØF) nr. 2377/90 af 26. juni 1990 om en fælles fremgangsmåde for fastsættelse af maksimalgrænseværdier for restkoncentrationer af veterinærmedicinske præparater i animalske levnedsmidler(4), registreres og en generel tilbageholdelsesperiode på seks måneder overholdes.

Fra den 1. januar 2000 er det inden for Fællesskabet forbudt at behandle dyr, der bruges til fødevarefremstilling, med medicin, som indeholder farmakologisk aktive substanser, som ikke er omfattet af bilag I, II og III i forordning (EØF) nr. 2377/90. Derfor kan behandling af heste med substanser, som ikke er omfattet af bilagene, kun finde sted eller ordineres, når dyrlægen har sikret sig, at det i det nye afsnit i dyrets identifikationsdokument er markeret, at det enten ikke er bestemt til slagtning, eller at det er bestemt til slagtning på ovennævnte betingelser.

Når hovdyr transporteres til slagteriet, skal identifikationsdokumentet ved en undersøgelse før slagtningen kontrolleres af den ansvarlige dyrlæge på slagteriet for at fastslå dyrets identitet og kontrollere registreringen af den medicinske behandling med henblik på at sikre, at den krævede tilbageholdelsesperiode er udløbet.

(1) (endnu ikke offentliggjort).

(2) EFT L 296 af 27.10.1990.

(3) EFT L 298 af 3.12.1993.

(4) EFT L 87 af 2.4.1992.

(5) EFT L 296 af 27.10.1990.